Οι δύο φυγάδες

Πλοκή

Μετά από 4 χρόνια παραμονής του σε φυλακή του Τέξας, ο Κάρτερ "Ντοκ" Μακόυ (Στηβ ΜακΚουήν) θα κάνει αίτηση αναστολής του υπολοίπου της ποινής του, από τα 10 έτη συνολικά που του είχαν επιβληθεί για ένοπλη ληστεία. Όταν η αίτηση του θα απορριφθεί από το αρμόδιο δικαστικό συμβούλιο, ο Ντοκ θα πει στην σύντροφο του, Κάρολ (Αλί Μακ Γκρο) κατά την διάρκεια επίσκεψής της στη φυλακή, να κάνει ό,τι είναι  απαραίτητο για να κάνει μια συμφωνία με τον Τζακ Μπέινον (Μπεν Τζόνσον),  έναν διεφθαρμένο επιχειρηματία στο Σαν Αντόνιο, για να τον αποφυλακίσει. 
Ο Μπέινον χρησιμοποιεί την επιρροή του και παίρνει την αναστολή της ποινής του Ντοκ,  με την προϋπόθεση όμως ότι θα λάβει μέρος σε μια ληστεία τράπεζας με δύο από τους μπράβους του, τον Ρούντι (Αλ Λετιέρι) και τον Φρανκ (Μπο Χόσκινς). 
Ο Ντοκ συμφωνεί και συναντιέται με του δύο μπράβους και καταστρώνει το σχέδιο ληστείας της τράπεζας.
Κατά την διάρκεια της ληστείας ο Φρανκ θα σκοτώσει ένα φρουρό και θα βγάλει την μάσκα που φορούσε. Ο Ρούντι βλέποντας αυτό θα πυροβολήσει τον Φρανκ και στην συνέχεια ο Ντοκ θα πυροβολήσει αρκετές φορές τον Ρούντι ως αντίποινα για την δολοφονία του Φρανκ.
Ο Ντοκ θα πάρει μόνος του τα 500.000 δολάρια και θα φύγει από την τράπεζα πιστεύοντας ότι και ο Ρούντι είναι νεκρός, αλλά εκείνος θα υποδυθεί τον πεθαμένο καθώς φορούσε κρυφά ένα αλεξίσφαιρο γιλέκο και θα τραυματιστεί ελαφρώς στον ώμο του.
Ο Ντοκ και η Κάρολ θα πάνε στη συνέχεια στον Μπέινον για να παραδώσουν τα χρήματα της ληστείας και να πάρουν το μερίδιο τους, αλλά ο Μπέινον θα διατάξει την Κάρολ να σκοτώσει τον Ντοκ, η οποία όμως θα αρνηθεί να το κάνει και θα πυροβολήσει τον ίδιο τον Μπέινον σκοτώνοντάς τον. 
Από την άλλη πλευρά, ο Ρούντι θα βρει έναν κτηνίατρο για να τον περιθάλψει τον τραυματισμό του και στη συνέχεια θα απαγάγει αυτόν και την γυναίκα του για να τον οδηγήσουν στον Ντοκ και την Κάρολ, οι οποίοι κατευθύνονται προς το Ελ Πάσο με σκοπό να προλάβουν τα σύνορα με το Μεξικό για να διαφύγουν. 
Στο Ελ Πάσο όμως κατευθύνεται και ο αδερφός του Μπέινον μαζί με αρκετούς μπράβους του για να βρει τον Ντοκ και να πάρει τα λεφτά της ληστείας. Τελικά θα συναντηθούν όλοι σε ένα μικρό πανδοχείο και μετά από μια αιματηρή συμπλοκή θα σκοτωθεί ο Ρούντι καθώς και ο αδελφός του Μπέινον με τους συνεργούς του.
Ο Ντοκ και η Κάρολ θα καταφέρουν να γλιτώσουν και θα πάνε στα σύνορα όπου θα βρούνε έναν μεσήλικα με ένα παλιό φορτηγό, ο οποίος θα δεχτεί να τους περάσει από τα σύνορα έναντι 10.000 δολαρίων.

Πληροφορίες παραγωγής

Τα γυρίσματα της ταινίας άρχισαν στο Χάντσβιλ του Τέξας στις 7 Φεβρουαρίου του 1972. Ο Πεκίνπα γύρισε τις πρώτες σκηνές στις φυλακές του Χάντσβιλ, με τον ΜακΚουήν να περιβάλλεται από πραγματικούς καταδίκους. Άλλες τοποθεσίες γυρισμάτων περιελάμβαναν  πολλές πόλεις του Τέξας όπως το Σαν Μάρκο, το Σαν Αντόνιο και το Ελ Πάσο.
Η ταινία προβλήθηκε στις κινηματογραφικές αίθουσες στις 13 Δεκεμβρίου 1972 με σχεδόν αρνητικές κριτικές, ωστόσο, πολλοί κριτικοί εκ των υστέρων έδωσαν στην ταινία καλές κριτικές.
Οι εισπράξεις έφτασαν περίπου 36 εκατομμύρια δολάρια και ήταν μία από τις πιο οικονομικά επιτυχημένες παραγωγές της καριέρας του Πεκίνπα και του ΜακΚουήν. 
Το 1994 υπήρξε το ριμέικ της ταινίας σε σκηνοθεσία του  Ρότζερ Ντόναλντσον και με πρωταγωνιστές  τους Άλεκ Μπάλντουιν και Κιμ Μπάσιντζερ.